
LOGICĂ 


Analiza sintactică a limbajului are în vedere particularităţile 
semnelor şi ale relaţiilor dintre semne, gîndite ca independente de sensul 
propriu fiecărui semn, ca şi de felul în care, într-un context sau altul, 
semnele sunt utilizate. 

Din perspectiva sintacticii, în structura limbajului întîlnim două 
tipuri de categorii: 

- categorii de bază sau categoreme (denumire cu originea în Evul 
Mediu); 

- categorii auxiliare sau sin-categoreme (denumire cu originea 
tot în Evul Mediu). 

Diferenţa dintre categoreme şi sin-categoreme este următoarea: 
semnele cu rol de categoreme pot fi utilizate de sine stătător, 
independent unul de altul; sin-categoremele nu au valoare prin ele însele, 
ci numai prin legarea lor de categoreme. Dacă facem apel la sensul 
semnelor, prin categoreme înţelegem un semn sau un grup (combinaţie) 
de semne care, considerat ca atare, are un înţeles propriu. 

În categoria categoremelor vom întîlni: termeni şi propoziţii. În 
mod obişnuit sau la nivel general, termenii reprezintă categorii 
elementare; în cazul limbajului obişnuit reprezintă cuvinte izolate sau 
combinaţii de cuvinte care nu conţin sub nici un aspect, în mod explicit, 
afirmaţia sau negarea. Cel mai adesea, termenii sunt redaţi de 
substantive, dar nu numai de ele. Propoziţiile sunt enunţuri cu structură 
mai complexă, iar principala lor trăsătură este aceea că sunt structuri 
lingvistice prin care ceva se enunţă despre altceva. 

Exemplu: 

Substantivul "tablă" corespunde unui termen; 

Enunţul "Tabla este neagră" corespunde unei propoziţii. 


În categoria sin-categoremelor (a componentelor auxiliare) intră 
operatorii (care se mai numesc şi functori; în logică, aplicarea operatorilor 
la diverse structuri poate fi interpretată ca fiind un instrument de 
producere a unei funcţii). La nivelul limbajului obişnuit, operatorii sunt 
redaţi de regulă prin intermediul unor părţi de vorbire ca: prepoziţii, 
adjective, verbe şi adverbe. 

Exemplu: 

Substantivul "tablă" introduce un termen simplu; Dacă îi adăugăm 
un adjectiv, "neagră", din termenul simplu obţinem un termen compus, 
"tablă neagră". Operatorul introdus de acest adjectiv a transformat un 
termen simplu în termen compus. 

Folosind prepoziţiile "din", "de", în putem obţine din mai mulţi 
termeni simpli un termen complex: "tabla din sala de curs". Fără 
prepoziţii, acest termen complex nu ar avea nici un sens. 


Există o excepţie unică în privinţa utilizării prepoziţiilor ca 
operatori: 


Medievalii făceau diferenţa între menţionarea unui cuvint şi 
utilizarea lui. In exemplul clasic "Şoarecele roade hirtia, şoarecele este 
substantiv", în prima propoziţie cuvintul "şoarece" este utilizat, iar în a 
doua propoziţie acelaşi cuvînt este menţionat. 

Şi o prepoziţie poate reprezenta un termen dacă este menţionat şi 
nu utilizat. 

Exemplu: "Din" este o prepoziţie. 


Verbele au calitatea de operatori speciali, deoarece ele produc din 
termeni, propoziţii. 

Exemplu: lon scrie. 

Operatorii se pot clasifica după elementele la care se aplică, 
numite argumentele operatorului respectiv, şi după rezultatele obţinute. 

- operatori care au argument termeni din care produc tot termeni 
(ex: prepoziţii, adjective); 

- operatori care au ca argument termeni din care produc propoziţii; 

- operatori care au ca argument propoziţii cu un anumit grad de 
complexitate din care produc propoziţii cu grad mai mare de 
complexitate. 

Exemplu: Dacă plouă, atunci îmi iau umbrela. 

Această propoziţie este produsă din propoziţii mai simple, ca 
urmare a aplicării unui operator special: "dacă,... atunci", numit operator 
conditional. 


De asemenea, după numărul de argumente la care se aplică şi 
după rezultatele obţinute, operatorii se mai pot clasifica în: 

- operatori de un argument (ex: "scrie"); 

- operatori de două argumente (ex: "dacă,... atunci"). 

Operatorii care produc propoziţii din termeni sau din alte propoziţii 
sunt de două tipuri: 

- logici (care corespund operaţiilor logice cu propoziţii sau 
termeni); 

- lingvistici (exemplu: verbul "scrie"). 

Adverbele sunt operatori de natură lingvistică, care modifică într- 
un fel anume verbul. Adverbele sunt operatori mai speciali: operatori de 
operatori. 


Dacă introducem o notație specială pentru categoriile sintactice 
discutate, se poate reprezenta printr-un şir de simboluri structura 
sintactică a propoziţiilor. Pe baza structurii sintactice se poate observa 
dacă o structură lingvistică este corectă sau nu. 

Notăm termenii cu t, iar propoziţiile cu p. 

Fie propoziţia: lon scrie. Ea poate fi reprezentată astfel: 


Metoda de stabilire a corectitudinii sintactice: 
Se reduce şirul de simboluri obţinut, în manieră asemănătoare cu 
simplificarea fracţiilor. Dacă, după toate simplificările posibile, rezultatul 


obţinut este o categoremă (termen sau propoziţie), structura lingvistică 
analizată este sintactic corectă. Dacă, în urma simplificărilor, rămîne ca 
ireductibil orice altceva (fracţie, termen plus propoziţie etc.), respectiva 
combinaţie este sintactic incorectă. 

Exemplu: 

Dacă plouă, îmi iau umbrela. 

Această structură lingvistică poate fi reprezentată astfel: 


Fortînd nota, aplicăm operatorul "a scrie" la doi termeni: 
lon scrie Vasile. 
Reprezentăm structura lingvistică dată: 


Întrucît am obţinut o categorie sintactică cu rol simultan de 
propoziţie şi termen, ceea ce contravine principiului necontradicţiei, 
propoziţia analizată este sintactic incorectă. 

Important: Legătura între corectitudinea sintactică şi cea logică 
rezultă din respectarea condiţiilor fundamentale de raționalitate. 

În ce priveşte raportul dintre corectitudine şi adevăr în cazul 
relaţiilor dintre propoziţii, în timp ce adevăru/ este dependent de 
corectitudinea structurii şi de operatorii utilizaţi, va/iditatea nu este 
dependentă de corectitudinea logică. 

La fel, în privinţa raportului dintre corectitudinea sintactică şi 
sensul enunţului, corectitudinea sintactică este independentă de sensul 
expresiei, invers nu se poate (nu putem avea înţelesuri redate de 
construcţii sintactice incorecte). 

Exemplu: 

Calul paşte iarbă. 


Aceeaşi structură poate fi regăsită într-un enunţ fără sens: 
Calul citeşte ziarul. 


Formele logice 

Din punctul de vedere al operaţiilor specifice, al implicării lor în 
activitatea teoretică, desprindem trei tipuri de structuri logice (în ordinea 
crescătoare a gradului de complexitate): 

- termeni; 

- propoziţii; 

- argumente. 

Termenii şi propoziţiile sunt şi structuri sintactice, şi structuri 
logice. 

Termenii reprezintă întregul format de o noţiune şi de cuvintul sau 
cuvintele prin care se manifestă respectiva noţiune. 

Propoziția vine de la latinescul propositio, care avea două utilizări 
relativ diferite: denumea forma de exteriorizare lingvistică a unei idei, 


ceea ce convine sensului dat termenului de "propoziţie" din gramatică, şi 
mai denumea o propunere, teză sau premisă în demonstraţii şi 
argumente, o concluzie a unui argument etc., ceea ce convine sensului 
dat termenului "propoziţie" în logică. 


Noţiuni şi termeni 


Cuvintele separate sau combinaţiile de cuvinte care exprimă 
noţiuni pot fi recunoscute prin aceea că sunt utilizate (utilizabile) ca 
denumire pentru un obiect sau proprietate. 

Exemplu: tablă, tabla din sala de curs. 

Noţiunea este o entitate specifică activităţii teoretice. Putem spune 
că avem noţiunea a ceva numai în momentul cînd putem specifica diferite 
proprietăţi ale respectivului obiect. La nivelul cuvintelor care exprimă o 
noţiune, putem spune că, din această perspectivă, noţiunea prezentată 
de acel cuvînt coincide cu sensul respectivului cuvînt. 

Exemplu: 

Putem spune că avem noţiunea de pisică atunci cînd putem 
specifica o serie de proprietăţi ale fiinţei numite pisică. 

Este evident că numărul de proprietăţi pe care le poate cita un om 
obişnuit este diferit de numărul de proprietăţi pe care le-ar putea cita un 
specialist. Nu acest lucru este important. Dacă fiind dependenţa gîndirii 
de limbaj, este evident că nu putem vorbi despre noţiuni altfel decit 
utilizînd cuvinte care exprimă noţiunea respectivă; prin urmare, vom vorbi 
despre noţiuni ca termeni şi nu ca fapte de gindire. 

Deşi termenii reprezintă structurile logice cele mai simple posibil, 
din punct de vedere logic oricărui termen îi corespund două componente: 

- intensiunea (conţinutul) acelei noţiuni; 

- extensiunea (sfera) acelei noţiuni. 

Prin intensiunea unui termen înţelegem totalitatea proprietăţilor 
(se mai numesc note sau determinări) pe care le putem specifica atunci 
cînd ne raportăm la obiectul pe care îl reprezintă noţiunea redată de acel 
termen. Prin intensiunea sa, termenul conotează o serie de proprietăţi. 

Prin extensiunea unui termen înţelegem mulţimea obiectelor la 
care se aplică în mod corect respectivul termen. Putem spune că, prin 
extensiunea sa, un termen denotează o mulţime de elemente. 

De reţinut că intensiunea termenului îi determină extensiunea sa. 

Aceste două componente din structura oricărui termen sunt 
corelative, se leagă una de alta într-un mod aparte. Raportul existent 
între intensiune şi extensiune se numeşte raport de dualitate şi constă 
într-o anumită simetrie cele două componente ale termenului. De pildă, 
dacă vom construi o definiţie a intensiunii unui termen şi, în acea 
definiţie, înlocuim "intensiune" cu "extensiune" oriunde apare aceste 
cuvinte, vom obţine automat definiţia extensiunii. 


Conotaţia unui termen este de două feluri: neutră (obiectivă) şi 
subiectivă. 

Pentru majoritatea noţiunilor, conotaţia neutră este redată în 
dicționarele explicative; notele care o formează sunt relativ aceleaşi 
pentru toţi cunoscătorii în cauză. Exemplu: conotaţia neutră a noţiunii de 


"pisică" este de mamifer din clasa felinelor, cu corpul acoperit de blană, 
etc, etc. 

Conotaţia subiectivă se determină în raport cu sugestia pe care o 
produce utilizarea unui anumit termen în anumite condiţii. Această 
conotaţie poate fi pozitivă dacă sugerează confort (exemplu: plăcerea 
produsă de noţiunea "pisică" unui iubitor de pisici) sau negativă dacă 
sugerează disconfort (exemplu: neplăcerea produsă de noţiunea "pisică" 
unei persoane alergice la părul de pisică). 


Clasificarea termenilor 

Criteriile de clasificare a multitudinii de termeni folosiţi sunt părţile 
componente ale unui termen. 

1. După intensiune, termenii pot fi: vizi şi nevizi. 

Un termen este vid numai dacă nu există nici un obiect despre 
care să se poată spune că posedă proprietăţile din intensiunea termenului 
respectiv. Există termeni vizi în absolut (ex: cerc pătrat) şi termeni vizi în 
raport cu experienţa sau nivelul de cunoştinţe (ex: fiinţe extraterestre 
inteligente). 

Evident, termenii nevizi sunt aceia pentru care putem specifica cel 
puţin un obiect căruia îi sunt proprii trăsăturile ce formează intensiunea 
respectivului termen. 

La nivel general, celelalte clasificări ale termenilor se vor raporta la 
termenii nevizi. 


2. Termeni individuali şi termeni generali. 

Un termen este individual numai în cazul cînd există un singur 
obiect căruia să îi corespundă proprietăţile care formează intensiunea 
respectivului termen. 

Exemplu: catedra aflată în această sală, Bucureşti. 

De regulă, numele proprii (de localităţi, ţări, forme de relief etc.) 
au un neajuns: ne sugerează că ele corespund unui singur obiect, deci 
singularizează, dar nu individualizează: folosirea unui astfel de nume 
propriu nu sugerează nici un fel de proprietate a obiectului pe care îl 
reprezintă. 

Termenii individuali care sunt redaţi prin nume comune se numesc 
individuali descriptivi (sunt specificate proprietăţi ale obiectului în cauză), 
iar cei redaţi prin nume proprii se numesc individuali nedescriptivi. 

Termenii generali sunt acei termeni pentru care putem specifica 
mai mult de un singur obiect căruia îi sunt proprii trăsăturile precizate în 
intensiunea acelui termen. 

Exemplu: tablă, pisică, student, etc. 

In extensiunea acestor termeni sunt cuprinse mai multe obiecte. 

Termenii generali pot fi trataţi, mai ales în anunţuri, ca şi cum ar fi 
termeni individuali, prin adăugarea adjectivului demonstrativ (acest - 
această). 


3. Termeni divizivi şi termeni colectivi 

In această clasificare ne raportăm la termeni generali. 

Un termen este diviziv numai dacă, prin felul în care este folosit, 
proprietăţile care formează intensiunea acestui termen sunt enunţabile 
despre fiecare element individual din extensiunea lui. 


Exemplu: 

În propoziţia /nsectele sunt hexapode, proprietatea de a avea şase 
picioare este atribuibilă fiecărui exemplar concret de insectă. 

Termenii generali pot fi folosiţi şi în sens colectiv: totalitatea 
obiectelor care formează extensiunea unor asemenea termeni este 
gîndită ca o colecţie sau întreg. Proprietăţile care fac parte din 
intensiunea acelui termen corespunde tuturor elementelor din 
extensiunea lui, dar ca o colecţie. 

Exemplu: /nsectel/e reprezintă 4/5 din speciile cunoscute. 

Trăsătura enunțată în propoziţie nu aparţine fiecărei insecte luate 
individual. 


Pe baza acestei distincţii, în matematică se face deosebirea dintre 
apartenenţă şi incluziune. 

Exemplu: 

Din moment ce apostolii sunt 12 şi Petru este apostol, reiese că 
Petru este 12. 

Matematic, clasa apostolilor este inclusă în clasa mulţimii 12; de 
asemenea, tot matematic, relaţia dintre Petru şi clasa apostolilor este o 
relaţie de apartenenţă. 

Altfel spus, în prima premisă, sensul cuvîntului apostoli este 
colectiv, iar în a doua premisă este diviziv. Confuzia între utilizarea 
termenilor divizivi şi colectivi în acest context afectează corectitudinea 
logică a raţionamentelor. 

Clasificarea termenilor în divizivi sau colectivi depinde de felul cum 
sunt utilizaţi termenii generali, de integrarea lor în context. 


4. Termeni precişi şi termeni imprecişi. 

Termenii precişi sunt aceia care, oricare ar fi elementul individual 
luat în considerare, despre el se poate spune dacă aparţine sau nu 
aparţine  extensiunii respectivului termen. Datorită acestui fapt, 
extensiunea unui termen poate fi reprezentat ca un cerc complet. 


Exemplu: număr natural, figură geometrică. 

Despre un termen spunem că este imprecis dacă se poate specifica 
cel puţin un element individual despre care nu se poate spune nici că 
aparţine, nici că nu aparţine extensiunii acelui termen. Extensiunea unui 
termen imprecis poate fi reprezentată ca un cerc complet înscris într-un 
alt cerc incomplet: 


Aria descrisă de cercul complet se numeşte nucleul termenului 
respectiv, iar aria delimitată între cele două cercuri reprezintă marginea 
termenului. La nivelul cunoaşterii comune, astfel de termeni sunt cei cu 
sens valoric: bun, tînăr etc. 

Exemplu: 

Ţinînd cont de unele date de natură ştiinţifică (psihologia viîrstelor), 
perioada 18-30 ani corespunde categoriei de vîrstă a tinerilor. (Această 
perioadă reprezintă nucleul noţiunii tînăr.) Apar îndoieli cînd persoana se 
apropie de limita superioară a acestui interval. 


Ştiinţele exacte operează cu termeni precişi. Spre deosebire de 
ele, cunoaşterea ştiinţifică din categoria disciplinelor socio-umane 
operează cu foarte mulţi termeni vagi, dar se introduc convenţii speciale 
pentru ca acest fapt să nu afecteze rigurozitatea discursului ştiinţific 
(exemplu: persoană majoră). 

In anii 1960 a fost creată o disciplină logică adecvată pentru discursul 
teoretic cu termeni imprecişi: /ogica fuzzy. 


